जादुयी प्रदर्शन आवश्यक : बेन्जेमा
युरोपेली च्याम्पियन्स लिग फुटबल सेमिफाइनल पहिलो लेगमा म्यानचेस्टर सिटीको हातबाट पराजित भएलगत्तै रियल म्याड्रिडका करिम बेन्जेमाले भनेका छन्, ‘हामीलाई जादुयी प्रदर्शन आवश्यक छ ।’ 
म्यानचेस्टर — युरोपेली च्याम्पियन्स लिग फुटबल सेमिफाइनल पहिलो लेगमा म्यानचेस्टर सिटीको हातबाट पराजित भएलगत्तै रियल म्याड्रिडका करिम बेन्जेमाले भनेका छन्, ‘हामीलाई जादुयी प्रदर्शन आवश्यक छ ।’ निकै रोमाञ्चक खेलमा सिटी ४–३ ले पराजित भएको थियो । त्यसमा रियलका बेन्जेमाले दुई गोल गरे । यससँगै उनले यो सिजन गरेको व्यक्तिगत गोलसंख्या ४१ पुगेको छ । उनी मान्छन्, मे ४ मा बेर्नाबेउमा हुने दोस्रो लेगको सेमिफाइनल विशेष हुनेछ । यी फ्रान्सेली खेलाडीविना रियलको कीर्तिमान १४ औं पल्ट युरोपेली च्याम्पियनसिप जित्ने धोको यसअघि नै तुहिएको हुनसक्ने थियो । उनले पेरिस सेन्ट जर्मेन (पीएसजी) विरुद्ध ह्याट्रिक गरे भने यस्तै प्रदर्शन चेल्सीविरुद्ध पनि दोहोर्‍याए । यिनै प्रदर्शन मदतमा रियल म्याड्रिड कीर्तिमान ३० औंपल्ट च्याम्पियन्स लिगको सेमिफाइनलल प्रवेश गर्न सफल रह्यो । त्यसको ठीक विपरीत सेमिफाइनलमा सिटीको यात्रा तेस्रोपल्ट मात्र रह्यो । तर, प्रतियोगितामा उपाधिको सबैभन्दा बलियो प्रत्याशी मानिएको सिटीले त्यसै प्रतिष्ठाअनुसार पहिलो लेग भने आफ्नो नाममा राख्यो । इतिहादमा त्यसैअनुसार प्रदर्शन गर्न सफल रह्यो । त्यस अर्थमा सिटी लगातार दोस्रो वर्ष फाइनलल पुग्नबाट ९० मिनेटमात्र टाढा छ । सन् २०१६ मा यिनै दुई टिमबीच सेमिफाइनलमा भेट हुँदा रियल विजयी थियो । गत सिजन भने सिटीले खाली रंगशालामा पीएसजीलाई पन्छाएको थियो । यही हारमा रियलका प्रशिक्षक कार्लो एन्सेलोट्टी खुसी रहेनन् । उनले खेलपछि भने, ‘जतिबेला आफ्नो टिम खेलमा पराजित हुन्छ, त्यो पक्कै राम्रो होइन । यो खेलमा प्रस्ट देखिएको छ, जतिबेला बल आफ्नो नियन्त्रणमा हुन्छ, रियल राम्रो हुन्छ । तर यही टिम बल आफ्नो पकडमा नहुने बेला खराब हुन्छ ।’ रियलका लागि भने फेरि एकपल्ट बेन्जेमा नै नायक साबित भए । उनले नै दोस्रो हाफमा आफ्नो टिमलाई सेमिफाइनल समीकरणमा फर्काए । त्यो अर्थमा खेल भने आफैंमा निकै रोमाञ्चक र सनसनीपूर्ण रह्यो । यस्तोमा सिटीका प्रशिक्षक पेप ग्वार्डिओलाले प्रतिक्रिया दिए, ‘यो फुटबलका लागि निकै राम्रो विज्ञापन हो । कसले भन्न सक्छ, यो खेलबाट मज्जा आएन भनेर ?’ उनले च्याम्पियन्स लिग नजितेको भने ११ वर्ष भइसकेको छ । उनले अन्तिम पटक बार्सिलोनाका लागि क्लब फुटबलको यो सर्वोच्च प्रतियोगिता जितेको थियो । तर, फेरि एकपल्ट यही सिटी फाइनल यात्राका लागि बलियो प्रत्याशी बनेको छ । ग्वार्डिओलो थप्छन्, ‘आजको खेललाई लिएर खेलाडीप्रति कुनै गुनासो छैन, न त नतिजाबारे धेरै बोल्न आवश्यक छ । सिटीको प्रदर्शनमा मलाई वास्तवमै गर्व छ । हाम्रा खेलाडीले जसरी खेले, त्यसमा म वास्तवमै खुसी छु ।’ सिटीको वास्तविक परीक्षा अर्को साता हुनेछ, जतिबेला इंग्लिस च्याम्पियन टिम रियलको घरमा जानेछ । सिटीलाई डर रहनेछ, कतै रियलले फेरि एकपल्ट अर्को पुनरागमन रच्ने त होइन ? हो, भने यसका लागि बेन्जेमाले भनेजस्तै जादुयी प्रदर्शन आवश्यक हुनेछ ।